作者:曹鄴
標題:寄監察從兄
內容:我祖居鄴地，鄴人識文星。此地星已落，兼無古時城。古風既無根，千載難重生。空留建安書，傳說七子名。賤子生桂州，桂州山水清。自覺心貌古，兼合古人情。因為二雅詩，出語有性靈。持來向長安，時得長者驚。芝草不為瑞，還共木葉零。恨如轍中土，終歲填不平。吾宗戴豸冠，忽然入西京。憐其羽翼單，撫若親弟兄。松根已堅牢，松葉豈不榮。言罷眼無淚，心中如酒酲。